Γεβχέν Σάχοφ

Ο **Γεβχέν Σάχοφ** ή όπως είναι το πλήρες όνομά του **Γεβχέν Γεβχένοβιτς Σάχοφ** (ουκρανικά: Євген Євгенович Шахов), γεννήθηκε στο Ντνιπροπετρόφσκ της Ουκρανίας και κατάγεται από μία οικογένεια που ήταν από τις κορυφαίες του σοβιετικού ποδοσφαίρου. Όμως, τα περισσότερα παιδικά του χρόνια τα έζησε στο Ισραήλ, όπου ο πατέρας του έπαιξε ποδόσφαιρο για έξι χρόνια και διετέλεσε και χρέη προπονητή. 

Ξεκίνησε την ποδοσφαιρική του καριέρα πάραυτα, από τις ακαδημίες της Ντνίπρο, όπου αναρριχήθηκε στην πρώτη ομάδα το 2009. Είναι αξιοσημείωτο, ότι το επαγγελματικό του ντεμπούτο το έκανε στις 7 Απριλίου του 2007, μόλις σε ηλικία 16 χρονών και 4 μηνών.

Την διετία 2010-2012 πήγε ως δανεικός στην Άρσεναλ Κιέβου, όμως η παραμονή του εκεί ήταν μικρή, καθώς επέστρεψε στην πρώην ομάδα του, όπου και καθιερώθηκε. Το αποκορύφωμα συνέβη το 2015 όπου έφτασε με την Ντνίπρο στον τελικό του Europa League και μάλιστα με γκολ του ίδιου, στην φάση των προημιτελικών έναντι της Μπριζ, η ομάδα του σφράγισε την πρόκριση στην φάση των ημιτελικών.

Στην αρχή της επόμενης σεζόν τραυματίστηκε και έμεινε έξω από τα γήπεδα έως τις αρχές του Δεκέμβρη. Παρ' όλα αυτά, πρόλαβε να σημειώσει στο ενεργητικό του 16 συμμετοχές, 5 γκολ και 3 ασίστ, ενώ η συνολική του παρουσία στην Ντνίπρο ήταν 127 συμμετοχές, 17 γκολ και 13 ασίστ.

Ο Ουκρανός πήρε μεταγραφή για την Θεσσαλονίκη και συγκεκριμένα στον ΠΑΟΚ την σεζόν 2016-2017, πραγματοποιώντας την πρώτη εμφάνιση με τον Δικέφαλο στον αγώνα με τον Άγιαξ στις 26-07-2016. Έκλεισε την σεζόν με 23 αγώνες και 4 γκολ. Κορυφαία στιγμή με την ομάδα της Θεσσαλονίκης ήταν η κατάκτηση του κυπέλλου Ελλάδος, όπου η ομάδα του ΠΑΟΚ κέρδισε στον τελικό την ΑΕΚ με 2-1. Ο Σάκχοφ έπαιξε και στα 90' του τελικού.

Την επόμενη χρονιά, είχε πάλι ενεργό ρόλο στο ρόστερ της ομάδος, ενώ κατάφερε να σκοράρει 8 φορές και να δώσει 3 ασίστ. Στο φινάλε της χρονιάς στέφθηκε πάλι κυπελλούχος Ελλάδος, για δεύτερη συνεχόμενη χρονιά. Στον τελικό ο ΠΑΟΚ αντιμετώπισε ξανά την ΑΕΚ στο ΟΑΚΑ αυτή την φορά και κέρδισε με σκορ 2-0. Ο ίδιος πέρασε ως αλλαγή στο 75' στη θέση του Ντιέγκο Μπίσεσβαρ. 

Την τρίτη χρονιά με την ομάδα της Θεσσαλονίκης, πανηγύρισε το νταμπλ, αφού πέρα από το πρωτάθλημα κατέκτησε και το κύπελλο. Στο τελικό ο ΠΑΟΚ αντιμετώπισε, για τρίτη χρονιά, την ΑΕΚ και την κέρδισε με σκορ 1-0. Ο Σάχοφ αγωνίστηκε για όλο τον αγώνα. Αυτό έμελλε να είναι και το τελευταίο παιχνίδι του Ουκρανού με την φανέλα του ΠΑΟΚ, αφού λίγο καιρό μετά έμεινε ελεύθερος από την ομάδα της Θεσσαλονίκης και υπέγραψε στην ιταλική Λέτσε. 

Μετά από ένα χρόνο στην Ιταλία, πήρε μεταγραφή για την ομάδα της ΑΕΚ. Στην ομάδα της Αθήνας έμεινε για δύο χρονιές, έχοντας αρκετό χρόνο συμμετοχής. Το καλοκαίρι του 2022 επέστρεψε στην Ουκρανία για λογαριασμό της Ζορία Λουχάνσκ και από την επόμενη σεζόν και μέχρι το καλοκαίρι του 2024, όπου και έμεινε ελεύθερος, αγωνίστηκε στο Καζακστάν και στην ομάδα της ΦΚ Τόμπολ, με την οποία πανηγύρισε το κύπελλο για την περίοδο 2022-2023, καθώς και το Σούπερ Καπ, το 2024. Με την αποχώρησή του από το Καζακστάν, δεν κατάφερε να βρει ομάδα να αγωνιστεί.

Ο Σάχοφ έχει αγωνιστεί με τις μικρές ομάδες της Ουκρανίας, αλλά και με την εθνική ανδρών. Το ντεμπούτο του στην εθνική ομάδα ανδρών της Ουκρανίας το πραγματοποίησε στο Εuro του 2016 υπό τις οδηγίες του Αντρέι Σεφτσένκο και μάλιστα τότε πέτυχε το πρώτο του και μοναδικό γκολ με την εθνική, ενώ με την U19 της Ουκρανίας, έφτασε στην κατάκτηση του Ευρωπαϊκού πρωταθλήματος ποδοσφαίρου, που διοργανώθηκε το 2009.

## Τίτλοι - Διακρίσεις
### Ομαδικές
;ΠΑΟΚ

* Κύπελλο Ελλάδας: **3** (2016-17), (2017-18), (2018-19)
* Πρωτάθλημα Ελλάδας: **1** (2018-2019)

;ΦΚ Τόμπολ
* Κύπελλο Καζακστάν: **1** 2022-23
* Σούπερ Καπ Καζακστάν: **1** 2024

### Διεθνής
**Ουκρανία U19** 

* Ευρωπαϊκό Πρωτάθλημα Ποδοσφαίρου U19: **1** 2009

## Παραπομπές


Κατηγορία:Ουκρανοί ποδοσφαιριστές
Κατηγορία:Μέσοι ποδοσφαιριστές
Κατηγορία:Ποδοσφαιριστές Εθνικής Ουκρανίας Κ16
Κατηγορία:Ποδοσφαιριστές Εθνικής Ουκρανίας Κ17
Κατηγορία:Ποδοσφαιριστές Εθνικής Ουκρανίας Κ18
Κατηγορία:Ποδοσφαιριστές Εθνικής Ουκρανίας Κ19
Κατηγορία:Ποδοσφαιριστές Εθνικής Ουκρανίας Κ20
Κατηγορία:Ποδοσφαιριστές Εθνικής Ουκρανίας Κ21
Κατηγορία:Ποδοσφαιριστές Εθνικής Ουκρανίας
Κατηγορία:Ποδοσφαιριστές ΠΑΟΚ
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Ξένοι ποδοσφαιριστές στην Ελλάδα
Κατηγορία:Ουκρανοί ποδοσφαιριστές στο εξωτερικό
Κατηγορία:Ποδοσφαιριστές Πρέμιερ Λιγκ Ουκρανίας
Κατηγορία:Ποδοσφαιριστές ΦΚ Ντνίπρο Ντνιπροπετρόφσκ
Κατηγορία:Ποδοσφαιριστές ΦΚ Άρσεναλ Κιέβου
Κατηγορία:Ποδοσφαιριστές Σέριε Α
Κατηγορία:Ποδοσφαιριστές ΟΣ Λέτσε
Κατηγορία:Ξένοι ποδοσφαιριστές στην Ιταλία
Κατηγορία:Ποδοσφαιριστές Αθλητικής Ένωσης Κωνσταντινουπόλεως